钦定古今图书集成/明伦汇编/氏族典/第129卷 > 陈士奇
## 钦定古今图书集成/明伦汇编/氏族典/第129卷 > 陈士奇

按《明外史陈士奇传》：“士奇，字平人，漳浦人也。好学有
文名。举天启五年进士，授中书舍人。崇祯四年，授礼
部主事，擢广西提学佥事。父忧归。服阕，起重庆兵备，
寻改贵州，复督学政。母忧阕，起赣州兵备参议，进副
使，督四川学政。兵事益棘，廷臣交章荐士奇知兵。十
五年七月擢右佥都御史，巡抚四川。士奇本文人，初”
督学政，好与诸生谈兵，故朝议推之。及秉节钺，反以
文墨为事，军政废弛。朝议知其不足任，命龙文光代
之。文光受代，士奇将行，张献忠已陷夔州，全蜀震动。
士奇遂留驻重庆，誓死固守。城陷，士奇被执，大骂而
死。